b'\n_START_ARTICLE_\nHannibal: Rojstvo zla (film)\n_START_SECTION_\nVsebina\n_START_PARAGRAPH_\nLeta 1944 mirno \xc5\xbeivljenje aristokratske dru\xc5\xbeine Lecter na litvanskem pode\xc5\xbeelju prekine vihra druge svetovne vojne. Celotna dru\xc5\xbeina, o\xc4\x8de, mati, h\xc4\x8di Mischa in sin Hannibal (igra ga Aaran Thomas), se umakne v samotno leseno brunarico sredi gozda. Kmalu mimo prbrzijo ruski tanki, ki se pri brunarici ustavijo, da si nato\xc4\x8dijo vode. Vmes na nebo priletijo nem\xc5\xa1ke \xc5\xa0tuke in zbombardirajo gozdno jaso. Pri tem ubijejo vse ruske vojake ter Hannibalovega o\xc4\x8deta in mamo. Edina pre\xc5\xbeivela sta Hannibal in Mischa, ki se do nadaljnjega nastanita v brunarici. Kmalu zatem vanjo vdre voja\xc5\xa1ka tolpa, ki paradira po celotni dr\xc5\xbeavi in si pohlepno grabi vojni plen. \xc4\x8ceto sestavljajo poveljnik Grutas (Rhys Ifans), Kolnas (Kevin McKidd), Dortlich (Richard Brak), Milko (Stephen Martin Walters) in Grentz (Ivan Marevich). Ob pomanjkanju hrane sredi hladne baltske zime Grutas odlo\xc4\x8di, da si bodo postregli z malo Mischo. Slednje opravijo kar pred o\xc4\x8dmi Hannibala, ki ga prizor povsem pretrese. Osem let kasneje se namre\xc4\x8d znajde med gojenci sovjetske siroti\xc5\xa1nice in ob nezmo\xc5\xbenosti pozabitve spomina na grozodejstvu neko no\xc4\x8d iz siroti\xc5\xa1nice pobegne. Po dolgotrajnem potovanju in pre\xc4\x8dkanju \xc5\xa1tevilnih meddr\xc5\xbeavnih meja se naposled znajde v Parizu. Tam poi\xc5\xa1\xc4\x8de svojo edino pre\xc5\xbeivelo sorodnico, ovdovelo teto lady Murasaki (Gong Li)._NEWLINE_Potem ko je dotlej v dru\xc5\xbebi ves \xc4\x8das mol\xc4\x8dal, ga lady Murasaki umiri in ga po\xc4\x8dasi pripravi do pogovora. Prav tako ga izuri v izdelovanju ikeban, starodavnih japonskih borilnih ve\xc5\xa1\xc4\x8dinah ter ga spreobrne v vero v prednike. Nekega dne lady Murasaki na lokalni tr\xc5\xbenici v javnosti u\xc5\xbeali prosta\xc5\xa1ki mesar. Kmalu Hannibal mesarja obi\xc5\xa1\xc4\x8de med ribolovom in od njega zahteva opravi\xc4\x8dilo, ker je u\xc5\xbealil lady Murasaki. Mesar se ne opravi\xc4\x8di, zato Hannibal na plano privle\xc4\x8de katano in z njo zare\xc5\xbee v mesarjev trebuh, roke, noge in hrbet. Naposled ga \xc5\xa1e obglavi ter iz njegove bor\xc5\xa1e vzame sve\xc5\xbee ujete ribe, ki jih ponudi doma\xc5\xbee kuharju kot hrano za ve\xc4\x8derjo. Kuhar ga tedaj podu\xc4\x8di, da so najvrednej\xc5\xa1i del ribe lica. S tem Hannibalu postre\xc5\xbee z njegovim kasnej\xc5\xa1im morilskim podpisom. V preiskavo mesarjeve smrti se kmalu spusti lokalna policija, ki jo vodi in\xc5\xa1pektor Popil (Dominic West). Za zlo\xc4\x8din osumi tudi Hannibala in ga povabi na postajo. Tik pred odhodom lady Murasaki odkrije mesarjevo glavo na oltarju, na katerem je obi\xc4\x8dajno \xc4\x8dastila svoje prednike, in vse ji nemudoma postane jasno._NEWLINE_Zasli\xc5\xa1anje na policijski postaji prekine krik z ulice, saj prav pred policijsko postajo odkrijejo na ograjo zapi\xc4\x8deno mesarjevo glavo (delo lady Murasaki). Ker Hannibal glave v vmesnem \xc4\x8dasu o\xc4\x8ditno ni mogel postaviti na ograjo, ga in\xc5\xa1pektor izpusti. Hannibal se zatem vpi\xc5\xa1e na medicinsko \xc5\xa1olo, kjer ga zaposlijo kot patologa vajenca, ki pripravlja trupla. Nekega dne po naklju\xc4\x8dju prisostvuje usmrtitvi obsojenega vojnega zlo\xc4\x8dinca, ki ga s strupeno injekcijo prisilijo, da izdavi podrobnosti o svojih zlo\xc4\x8dinih. Med prisostvovanjem in poslu\xc5\xa1anjem Goldbergovih variacij Glenna Goulda se kon\xc4\x8dno le spomni vojakov, ki so usmrtili njegovo malo sestro, in pride do ugotovitve, da so voja\xc5\xa1ke identifikacijske tablice vseh vojakov najbr\xc5\xbe \xc5\xa1e vedno v tisti brunarici._NEWLINE_Odpravi se nazaj v Litvo in \xc5\xbee takoj po pre\xc4\x8dkanju sovjetske meje pritegne pozornost Dortlicha, sedaj sovjetskega obmejnega kontrolorja. Hannibal v brunarici zares najde identifikacijske tablice vojakov, odkrije pa tudi sestrine ostanke, ki jih dostojno zagrebe v zemljo. Med pogrebom ga preseneti Dortlich, a ga Hannibal onesposobi ter prive\xc5\xbee okoli drevesa. Vrv okoli Dortlichovega vratu napelje na konjsko sedlo in se pri\xc4\x8dne pomikati stran od drevesa, s \xc4\x8dimer sistem vrvi deluje kot giljotina. Dortlich mu pred smrtjo izda novo lokacijo Grutasove tolpe. Ko mu ne postre\xc5\xbee z dovolj podrobnostmi, ga Hannibal hladnokrvno usmrti. Kasneje sovjetski policisti na prizori\xc5\xa1\xc4\x8du odkrijejo Dortlichovo glavo z odrezanimi lici, ki jih je Hannibal spojil v bro\xc5\xa1ko._NEWLINE_Pot za \xc4\x8dlani tolpe Hannibala privede v francoski Fontainebleau, kjer sredi Kolnasove gostilne ugotovi, da si je Kolnas v tem \xc4\x8dasu ustvaril dru\xc5\xbeino. Na zapestju Kolnasove h\xc4\x8derke tudi opazi staro Mischino zapestnico, ter ji izro\xc4\x8di identifikacijsko tablico s Kolnasovim imenom. Ona jo takoj izro\xc4\x8di o\xc4\x8detu, ki ga zadeva vidno pretrese in takoj odide opozorit Grutasa. Slednji se odlo\xc4\x8di v ogenj poslati Milka, ki Hannibala preseneti v laboratoriju na medicinski \xc5\xa1oli. Hannibal ga vseeno obvlada in ga vr\xc5\xbee v bazen za preparacijo trupel ter teko\xc4\x8dino nalije povsem do vrha, s \xc4\x8dimer Milka utopi. Slednje opravi le malo pred nepri\xc4\x8dakovanim obiskom in\xc5\xa1pektorja Popila, ki malo poizve o Dortlichovem umoru in poskusi Hannibala odvrniti od pobijanja preostalih \xc4\x8dlanov tolpe ter mu ponudi svobodo v zameno za Grutasa, ki so ga iskali zaradi vojnih zlo\xc4\x8dinov. Po odhodu Popil svojemu pomo\xc4\x8dniku pove, da je dobil ob\xc4\x8dutek, kot da je pravi Hannibal umrl osem let nazaj skupaj z Mischo, in da je postal \xc2\xbbnekaj, za kar ni druge besede, kot po\xc5\xa1ast.\xc2\xab_NEWLINE_Kmalu Hannibal obi\xc5\xa1\xc4\x8de Grutasa na njegovem domu ter ga napade med kopeljo. Na prizori\xc5\xa1\xc4\x8de prodrejo Grutasovi varnostniki, ki Hannibala ustavijo. Situacijo nato prekine Hannibalova predhodno nastavljena bomba, ki mu omogo\xc4\x8di pobeg iz hi\xc5\xa1e. Svoje zobe zatem poka\xc5\xbee \xc5\xa1e Grutas, ki ugrabi lady Murasaki. Hannibal se tako spravi na Kolnasa, ki se ukloni in Hannibala napoti k Grutasovi barka\xc4\x8di. Hannibal se zato v lu\xc4\x8di situacije odlo\xc4\x8di ne ubiti Kolnasa in svojo pi\xc5\xa1tolo postavi na \xc5\xa1tedilnik, obema enako blizu. Kolnasa pa sku\xc5\xa1njava premami, da pose\xc5\xbee po pi\xc5\xa1toli. Hannibal se je na tak\xc5\xa1no dejanje seveda pripravil in Kolnasu  skozi vrat rutinsko po\xc5\xbeene tant\xc5\x8d._NEWLINE_Hannibal se tako odpravi do Grutasove ladje in ravno uspe odvezati lady Murasaki, ko ga Grutas ustreli v hrbet in se misle\xc4\x8d, da ga je onesposobil, spravi zlorabiti lady Murasaki. Hannibalu krogla ni pri\xc5\xa1la do \xc5\xbeivega, saj je ravno na sredini hrbta nosil svoj tant\xc5\x8d, ki pa se je ob sili krogle prelomil na pol. Preostanek tako vseeno privle\xc4\x8de na plano ter Grutasa pore\xc5\xbee okoli obeh gle\xc5\xbenjev, da se lahko le \xc5\xa1e plazi. V poslednjem soo\xc4\x8denju Grutas izda, da so z Mischinim mesom postregli tudi Hannibalu in da je slednje sprva \xc5\xbeelel ohraniti kot skrivnost. Hannibala to povsem razbesni in v Grutasov trebuh vre\xc5\xbee Mischino za\xc4\x8detnico M. Ko nato pove lady Murasaki, da jo ljubi, ona v grozi zapusti ladjo. Hannibal po njenem odhodu Grutasu odgrizne lica. Barka\xc4\x8do nato zajame ogenj, ki jo tudi raznese. Vsi so prepri\xc4\x8dani, da je v eksploziji umrl tudi Hannibal, a temu ni tako, saj se je \xc5\xa1e pravi \xc4\x8das re\xc5\xa1il. Njegov naslednji cilj je Kanada, kamor se odpravi izsledit Grentza. Zatem se Hannibal ustali v ZDA in po sprejetju na Medicinsko \xc5\xa1olo Johnsa Hopkinsa pri\xc4\x8dne \xc5\xbeiveti na novo.\n_START_SECTION_\nOdziv\n_START_PARAGRAPH_\nFilm je pri kritikih naletel na ve\xc4\x8dinoma negativne odzive in se tudi v finan\xc4\x8dnem smislu ni tako dobro obnesel kot trije predhodni filme iz serije o Hannibalu Lecterju. Na spletni strani Rotten Tomatoes trenutno dr\xc5\xbei 15% podporo, medtem ko je na strani Metacritic dosegel potrditveno oceno v 35% (\xc2\xbbna\xc4\x8deloma negativne ocene\xc2\xab).  V svojem premiernem vikendu je v ZDA zasedel drugo mesto s 13,4 mio dolarjev prihodka, kar je zna\xc5\xa1alo pribli\xc5\xbeno tretjino tistega, kar je v doti\xc4\x8dnem vikendu zaslu\xc5\xbeil film Norbit (33,7 mio), ki je iz\xc5\xa1el isti teden ko Hannibal: Rojstvo zla. V drugem tednu po premieri je padel \xc5\xbee na sedmo mesto po finan\xc4\x8dnem u\xc4\x8dinku s 5,5 mio prihodka oziroma z 59% padcem v primerjavi s prvim tednom. V tretjem tednu je nato izpadel iz lestvice najdobi\xc4\x8dkonosnej\xc5\xa1ih deset filmov in z 1,7 mio zasedel 13. mesto (69% padec). Po 91 dneh predvajanja v kinematografih je tako ustvarjalcem prinesel skupaj 27,7 mio dolarjev, kar je manj, kot sta v svojem premiernem vikendu zaslu\xc5\xbeila tako Hannibal (58,0 mio) kot Rde\xc4\x8di zmaj (36,5 mio).\n_START_SECTION_\nDVD izdaja\n_START_PARAGRAPH_\nUstvarjalci so izid DVD izdaje filma do\xc4\x8dakali 29. maja 2007. \xc5\xbde v uvodnem vikendu so prodali 480.861 izvodov, kar jim je naneslo 10.574.133 dolarjev. Film se je glede prodaje DVD izdaje mo\xc4\x8dno izkazal, saj je do avgusta 2009 prinesel 23.242.853 dolarjev. V tej \xc5\xa1tevilki prihodki od prodaje blu-ray izdaje in od izposoje DVD-jev nista zajeti.'